b'\n_START_ARTICLE_\n1. tankovska divizija (Wehrmacht)\n_START_SECTION_\nZgodovina\n_START_PARAGRAPH_\nDivizija je bila ustanovljena 15. oktobra 1935 z reorganizacijo 3. konjeni\xc5\xa1ke divizije biv\xc5\xa1ega Reichswehra v novo moderno enoto, opremljeno in izurjeno po takrat najnovej\xc5\xa1ih zamislih Blitzkriega._NEWLINE_Septembra 1939 je sodelovala v poljski kampanji, po njenem uspe\xc5\xa1nem zaklju\xc4\x8dku je bila preme\xc5\xa1\xc4\x8dena na zahod, kjer je bila name\xc5\xa1\xc4\x8dena v rezervi za zahodnim zidom._NEWLINE_Maja 1940 je bila udele\xc5\xbeena v napadu na Francijo preko Belgije. V sestavi Tankovske skupine Kleist je prodrla skozi Luksemburg in belgijske Ardene, nakar je prebila Maginotovo linijo v bli\xc5\xbeini Sedana in vstopila v Francijo; prodrla je vse do morja ju\xc5\xbeno od Dunkerquea, kjer se je borila proti umikajo\xc4\x8dim zaveznikom, ki so se zna\xc5\xa1li obkoljeni in z morjem za svojim hrbtom. Tako kot \xc5\xa1e nekatere druge enote, so jo tik pred zmagoslavjem ustavili z ukazom z vrha in posledi\xc4\x8dno so se \xc5\xbee izgubljene zavezni\xc5\xa1ke enote uspele re\xc5\xa1iti skozi pristani\xc5\xa1\xc4\x8da in nadaljevati vojno proti Nem\xc4\x8diji._NEWLINE_Oktobra 1940 so v reorganizaciji vseh nem\xc5\xa1kih motoriziranih enot iz njene sestave izvzeli 2. tankovski polk, ki so ga vklju\xc4\x8dili v sestavo novoustanovljene 16. tankovske divizije; divizija je v zameno prejela strelski polk. Tako je po novem imela ve\xc4\x8d pehote in manj tankov, od prej\xc5\xa1njih dveh tankovskih polkov je sedaj imela samo \xc5\xa1e enega._NEWLINE_Junija 1941 je sodelovala pri napadu na Sovjetsko zvezo, v operaciji Barbarossa. Tam je bila name\xc5\xa1\xc4\x8dena na severnem odseku vzhodne fronte, kjer je bila podrejena 4. tankovski skupini. Njena glavna cilja sta bila Daugavpils v Latviji, kon\xc4\x8dni cilj pa je bil Leningrad. Jeseni 1941 je bila preme\xc5\xa1\xc4\x8dena na osrednji odsek, kje je delovala v sestavi 3. tankovske skupine; tam je sodelovala pri prodoru proti ruski prestolnici in ve\xc4\x8d bitkah, ki so se tam razvile, v bitki za Vjazmo, za Moskvo in za R\xc5\xbeev. Slednja se je zavlekla mo\xc4\x8dno v leto 1942 in je predstavljala hudo preizku\xc5\xa1njo za vse \xc4\x8dlane divizije._NEWLINE_Zaradi velikih izgub v slednji bitki, so divizijo januarja 1943 poslali v Francijo na popolnitev in modernizacijo opreme ter oboro\xc5\xbeitve. Junija istega leta je bila preme\xc5\xa1\xc4\x8dena v biv\xc5\xa1o Jugoslavijo, kjer je sodelovala v protipartizanskem bojevanju proti silam NOV in POJ. Naslednji mesec je bila poslana v Gr\xc4\x8dijo, kjer je opravljala naloge varovanja obalnega pasu; tu je ostala do novembra, ko je bila preme\xc5\xa1\xc4\x8dena ponovno na vzhodno fronto, tokrat v Ukrajino. Tam je sodelovala v protiofenzivi na Kijev kot del 4. tankovske armade in v defenzivnih akcijah okoli Berdi\xc4\x8devega. 22. junija 1944 je Rde\xc4\x8da armada spro\xc5\xbeila obse\xc5\xbeno ofenzivo, v kateri je v slabih 3 tednih uni\xc4\x8dila armadno skupino Sredina. Divizija je nato sodelovala v nem\xc5\xa1ki protiofenzivi v sestavi XLVIII. tankovskega korpusa. V bitki za Olejor je kljub velikim lastnim izgubam zaustavila napredujo\xc4\x8de sovjetske sile. Ker je bila divizija nezmo\xc5\xbena braniti ju\xc5\xbeni bok, se je morala umakniti proti reki Visli._NEWLINE_Tu je ostala do oktobra, ko je bila preme\xc5\xa1\xc4\x8dena na Mad\xc5\xbearsko, kjer je na za\xc4\x8detku leta 1945 sodelovala v zadnji nem\xc5\xa1ki ofenzivi vojne, poizkusu ruskim silam odvzeti Budimpe\xc5\xa1to, ki pa je bila neuspe\xc5\xa1na; divizija je zatem sodelovala v akcijah okoli Debrecna, kjer se je ve\xc4\x8dkrat odlikovala v bojih. Z ostalimi nem\xc5\xa1kimi enotami je sodelovala pri umikanju in defenzivnih operacijah proti Sovjetom, ki pa so bile neu\xc4\x8dinkovite. Vojno je kon\xc4\x8dala v vzhodni Avstriji, kjer se je predala enotam Kopenske vojske ZDA.'